આવી જ આત્મીયતા મને મારા એરિયાની ક્લીનલીનેસથી પણ છે. અમારા એરિયાનું લોકલ એરિયા મૅનેજમેન્ટ ગ્રુપ એટલું ઍક્ટિવ છે કે મારા અપાર્ટમેન્ટની ગલીમાંથી તમને સમ ખાવા પૂરતો પણ કચરો મળે નહીં. મને યાદ છે ત્યાં સુધી છેલ્લાં દસેક વર્ષથી બેસ્ટ ક્લીન સોસાયટીનો અવૉર્ડ અમારી સોસાયટીને અને અમારા આ ગ્રુપને મળી રહ્યો છે. અપાર્ટમેન્ટનું કમ્પાઉન્ડ ખાસ્સું મોટું છે. મોટું અને એકદમ શાંત કહેવાય એવું. ચાર બંગલા એરિયામાં કે પછી આખા અંધેરીમાં જો મારી કોઈ ફેવરિટ જગ્યા હોય તો એ આ કમ્પાઉન્ડ છે. ભીડભાડ મને બહુ પસંદ નથી એટલે જ મને આ કમ્પાઉન્ડ વધારે ગમે છે. શાંતિ મને ગમે છે એટલે જ તો ચાર બંગલામાં રહેવા આવ્યો હતો, પણ ખરું કહું તો હવે ચાર બંગલા એરિયાની અમારી એકની ગલી છોડીને રોડ પર આવીએ ત્યાં ટ્રાફિક નડવો શરૂ થઈ જાય છે.